b'\n_START_ARTICLE_\nMer\xc5\xb3 paktas\n_START_SECTION_\nMer\xc5\xb3 pakto signatarai\n_START_PARAGRAPH_\nVis\xc5\xb3 dyd\xc5\xbei\xc5\xb3 vietos vald\xc5\xbeios institucijos (nuo ma\xc5\xbe\xc5\xb3 kaimeli\xc5\xb3 iki sostini\xc5\xb3 ir svarbiausi\xc5\xb3 metropolini\xc5\xb3 zon\xc5\xb3) turi teis\xc4\x99 pasira\xc5\xa1yti Mer\xc5\xb3 pakt\xc4\x85._NEWLINE_Didmies\xc4\x8diai, miestai ir kitos miest\xc5\xb3 vietov\xc4\x97s turi atlikti nepaprastai svarb\xc5\xb3 vaidmen\xc4\xaf ma\xc5\xbeinant klimato kaitos poveik\xc4\xaf, nes jie suvartoja tris ketvirtadalius energijos, pagaminamos Europos S\xc4\x85jungoje, ir i\xc5\xa1skiria pana\xc5\xa1\xc5\xb3 CO\xe2\x82\x82 kiek\xc4\xaf. Be to, vietos vald\xc5\xbeios institucijos turi puikias galimybes keisti pilie\xc4\x8di\xc5\xb3 elges\xc4\xaf ir visapusi\xc5\xa1kai spr\xc4\x99sti klimato kaitos ir energetikos klausimus, ypa\xc4\x8d derindamos vie\xc5\xa1uosius ir priva\xc4\x8diuosius interesus bei integruodamos tvarios energijos klausimus \xc4\xaf bendrus vietos pl\xc4\x97tros u\xc5\xbedavinius._NEWLINE_Mer\xc5\xb3 pakto pasira\xc5\xa1ymas suteikia vietos vald\xc5\xbeios institucijoms galimyb\xc4\x99 sustiprinti savo teritorijose dedamas pastangas ma\xc5\xbeinti CO\xe2\x82\x82 i\xc5\xa1lakas, pasinaudoti Europos parama ir pripa\xc5\xbeinimu bei keistis patirtimi su Europos kolegomis.\n_START_SECTION_\nTvarios energijos veiksm\xc5\xb3 planai\n_START_PARAGRAPH_\nSiekdami \xc4\xafgyvendinti ir vir\xc5\xa1yti plataus u\xc5\xbemojo Europos S\xc4\x85jungos energetikos ir klimato kaitos u\xc5\xbedavinius, Pakto signatarai \xc4\xafsipareigoja per metus po prisijungimo prie iniciatyvos parengti Tvarios energijos veiksm\xc5\xb3 plan\xc4\x85 (TEVP). \xc5\xa0iame savivaldyb\xc4\x97s tarybos patvirtintame veiksm\xc5\xb3 plane numatoma veikla ir priemon\xc4\x97s, kurias taikydami signatarai ketina \xc4\xafgyvendinti savo \xc4\xafsipareigojimus, nurodant atitinkamus laikotarpius ir prisiimt\xc4\x85 atsakomyb\xc4\x99._NEWLINE_\xc4\xaevairioje technin\xc4\x97je ir metodologin\xc4\x97je pagalbin\xc4\x97je med\xc5\xbeiagoje (taip pat ir TEVP gair\xc4\x97se, TEVP formoje, ataskaitose apie taikomas metodologijas ir priemones ir pan.) skelbiamos praktin\xc4\x97s gair\xc4\x97s ir ai\xc5\xa1kios rekomendacijos, susijusios su visu TEVP rengimo procesu. \xc5\xa0iame pagalbin\xc4\x97s med\xc5\xbeiagos pakete, gr\xc4\xafstame vietos vald\xc5\xbeios institucij\xc5\xb3 praktine patirtimi ir parengtame glaud\xc5\xbeiai bendradarbiaujant su Europos Komisijos Jungtiniu tyrim\xc5\xb3 centru, nurodomi Pakto signatarams pagrindiniai principai ir ai\xc5\xa1k\xc5\xabs bei nuosekl\xc5\xabs veiksmai. Visus dokumentus galima parsisi\xc5\xb3sdinti i\xc5\xa1 www.eumayors.eu tinklaviet\xc4\x97s bibliotekos.\n_START_SECTION_\nPakto koordinatoriai ir r\xc4\x97m\xc4\x97jai\n_START_PARAGRAPH_\nPakto signatarai ne visada turi reikiam\xc5\xb3 priemoni\xc5\xb3 ir i\xc5\xa1tekli\xc5\xb3 pradiniam i\xc5\xa1metam\xc5\xb3 ter\xc5\xa1al\xc5\xb3 apra\xc5\xa1ui rengti, Tvarios energijos veiksm\xc5\xb3 planui kurti ir jame numatytiems veiksmams finansuoti. Atsi\xc5\xbevelgiant \xc4\xaf tai, provincijoms, regionams, savivaldybi\xc5\xb3 tinklams ir grup\xc4\x97ms tenka svarbus vaidmuo padedant Pakto signatarams laikytis savo \xc4\xafsipareigojim\xc5\xb3._NEWLINE_Pakto koordinatoriai \xe2\x80\x93 \xc4\xafvairi\xc5\xb3 lygmen\xc5\xb3 (nacionalinio, regiono, provincijos) vie\xc5\xa1osios vald\xc5\xbeios institucijos, teikian\xc4\x8dios Pakto signatarams strategines rekomendacijas ir technin\xc4\x99 param\xc4\x85 rengiant ir \xc4\xafgyvendinant Tvarios energijos veiksm\xc5\xb3 planus. Komisija koordinatorius skirsto \xc4\xaf teritorinius koordinatorius, t. y. nacionalin\xc4\x97ms institucijoms pavald\xc5\xbeias decentralizuotas vald\xc5\xbeios institucijas, kaip antai provincijos, regionai ir vie\xc5\xa1osios savivaldybi\xc5\xb3 grup\xc4\x97s, ir nacionalinius koordinatorius, t. y. nacionalines vie\xc5\xa1\xc4\x85sias \xc4\xafstaigas, kaip antai nacionalin\xc4\x97s energetikos agent\xc5\xabros ir energetikos ministerijos._NEWLINE_Pakto r\xc4\x97m\xc4\x97jai yra Europos, nacionaliniai ir region\xc5\xb3 tinklai ir vietos vald\xc5\xbeios institucij\xc5\xb3 asociacijos, kurie vykdydami lobizmo, komunikacijos ir bendradarbiavimo veikl\xc4\x85, padeda skatinti Mer\xc5\xb3 pakto iniciatyv\xc4\x85 ir remia Pakto signatar\xc5\xb3 \xc4\xafsipareigojim\xc5\xb3 vykdym\xc4\x85.\n_START_SECTION_\nMer\xc5\xb3 pakto biuras\n_START_PARAGRAPH_\nKasdien Mer\xc5\xb3 pakto biuras (MPB), kur\xc4\xaf valdo vietos ir region\xc5\xb3 vald\xc5\xbeios institucij\xc5\xb3 tinkl\xc5\xb3 konsorciumas, vadovaujamas asociacijos \xe2\x80\x9eEnergy Cities\xe2\x80\x9c, kuri\xc4\x85 sudaro \xe2\x80\x9eCEMR\xe2\x80\x9c, \xe2\x80\x9eClimate Alliance\xe2\x80\x9c, \xe2\x80\x9eEurocities\xe2\x80\x9c ir \xe2\x80\x9eFedarene\xe2\x80\x9c, teikia informacin\xc4\x99, technin\xc4\x99 ir administracin\xc4\x99 pagalb\xc4\x85 Pakto signatarams ir suinteresuotiesiems subjektams. Europos Komisijos finansuojamas MPB yra atsakingas u\xc5\xbe bendr\xc4\x85 iniciatyvos koordinavim\xc4\x85.\n_START_SECTION_\nEuropos S\xc4\x85jungos institucijos\n_START_PARAGRAPH_\nPalaikydama Pakto signatar\xc5\xb3 Tvarios energijos veiksm\xc5\xb3 plan\xc5\xb3 k\xc5\xabrim\xc4\x85 ir \xc4\xafgyvendinim\xc4\x85, Europos Komisija pad\xc4\x97jo \xc4\xafsteigti finansavimo priemones, skirtas b\xc5\xabtent Mer\xc5\xb3 pakto signatarams, \xc4\xafskaitant Europos pagalbos vietinei energetikai priemon\xc4\x99 (\xe2\x80\x9eELENA\xe2\x80\x9c), sukurt\xc4\x85 bendradarbiaujant su Europos investicij\xc5\xb3 banku ir skirt\xc4\x85 dideliems projektams, ir \xe2\x80\x9eELENA-KfW\xe2\x80\x9c priemon\xc4\x99, sukurt\xc4\x85 kartu su Vokietijos grupe \xe2\x80\x9eKfW\xe2\x80\x9c ir pagal kuri\xc4\x85 si\xc5\xablomas papildomas b\xc5\xabdas tvarioms ma\xc5\xbe\xc5\xb3 ir vidutinio dyd\xc5\xbeio savivaldybi\xc5\xb3 investicijoms sutelkti._NEWLINE_Be Europos Komisijos, Pakto \xc4\xafgyvendinim\xc4\x85 visapusi\xc5\xa1kai remia \xc4\xafvairios institucijos: Region\xc5\xb3 komitetas, remiantis iniciatyv\xc4\x85 nuo pat jos atsiradimo, Europos Parlamentas, kuriame vyko dvi pirmosios pasira\xc5\xa1ymo ceremonijos, ir Europos investicij\xc5\xb3 bankas, padedantis vietos vald\xc5\xbeios institucijoms i\xc5\xa1naudoti savo investicin\xc4\xaf potencial\xc4\x85.\n_START_SECTION_\nJungtinis tyrim\xc5\xb3 centras\n_START_PARAGRAPH_\nJungtinis tyrim\xc5\xb3 centras yra atsakingas u\xc5\xbe technin\xc4\x97s ir mokslin\xc4\x97s paramos iniciatyvai teikim\xc4\x85. \xc5\xa0is centras bendradarbiauja su Mer\xc5\xb3 pakto biuru ir teikia Pakto signatarams ai\xc5\xa1kias technines gaires ir formas, padedan\xc4\x8dias jiems vykdyti pagal Mer\xc5\xb3 pakt\xc4\x85 prisiimtus \xc4\xafsipareigojimus bei steb\xc4\x97ti j\xc5\xb3 \xc4\xafgyvendinim\xc4\x85 ir rezultatus.'